钦定古今图书集成/明伦汇编/氏族典/第027卷 > 《廖用贤尚友录》 > 熊朋来
## 钦定古今图书集成/明伦汇编/氏族典/第027卷 > 《廖用贤尚友录》 > 熊朋来

按《元史熊朋来传》：“朋来字与可，豫章人。宋咸淳甲戌
登进士第，第四人，授从仕郎，宝庆府佥书判官厅公
事，未上而宋亡。朋来隐处州里间，生徒受学者尝百
数十人，取朱子《小学》书提其要领以示之，学者家传
其书，几遍天下。朋来和而不肆，介而不猾，与群贤讲
论经义无虚日，儒者咸倚以为重焉。参政徐琰、李世”
安列荐朋来为闽海提举儒学官，使者报闻。而朝廷
以东南儒学之士，唯福建庐陵最盛，特起朋来，连为
两郡教授。既满考，以常格调建安县主簿，不赴。晚以
福清州判官致仕。四方学者因其所自，号称为“天慵
先生。”延祐初，诏以进士科取士，江、浙、湖广皆请为主
文。至治中，英宗锐意于制礼作乐之事，元明善以《朋
来》为荐，未及召而卒，年七十八。